துணை முதல்வர் எங்கள் வகுப்புக்கு மறைக்கல்வி போதிக்க வந்தது நாங்கள் பெற்ற பேறே! அதிர்ந்து பேசி அறியாத அவர் ஒருநாளும் எங்கள் மீது அடக்கு முறையைக் கையாண்டதே இல்லை. அவர் வகுப்பில் எங்களுக்கு முழுச் சுதந்திரம் உண்டு. கேள்விகள் கேட்பதற்குத் தூண்டுவார், அது எப்படிப்பட்ட கேள்வியாக இருந்தாலும் சரி, குறும்பு கொப்பளிக்கும் வினாவாக அமைந்தாலும் சரி... பொறுமையாகப் பதில் அளிப்பார். அவரிடம் ஏகப்பட்ட உரிமைகளை எடுத்துக் கொண்டு நாங்கள் செய்யும் குறும்புகளை ரசித்தவாறே அருமையாகச் சமாளிப்பார்.இவருடைய இந்தப் பண்புகளை அப்படியே கடை பிடித்தேன், நான் பேராசிரியராகப் பணியாற்றிய போது. விளைவு, அன்று போலவே இன்றும் இங்கே பிரான்சில் வாழும் என் முன்னாள் மாணவர்கள் அதே அன்போடும் மதிப்போடும் என்னிடம் பழகுகிறார்கள். இந்தப் பெருமை எல்லாம் பேராயர் மைக்கல் அகஸ்டின் அவர்களையே சாரும். மறைக் கல்வியில், திருமறை நூலில், திருச்சபை வரலாற்றில் ...நாங்கள் விடுத்த வினாக்கள் பல. அவற்றுள் என் நினைவில் பசுமையாக உள்ள ஒன்று : " ஆதாம் ஏவாளுக்கு இரண்டே குழந்தைகள். அவர்களும் ஆண்கள். பின் மனித இனம் பெருகியது எப்படி?" . அருட் தந்தை அவர்கள் என்ன பதில் கொடுத்தார் என்பது நினைவில் இல்லை ; ஆனால் கேள்வியைச செவி மடுத்துக் கோபப் படவில்லை ; பொறுமையாக விளக்கம் கூறினார் என்பது மட்டும் நன்றாக நினைவில் இருக்கிறது.